Srbija bi do kraja godine mogla da pređe na pretpostavljenu saglasnost donorstva, što znači da ćemo svi biti saglasni da nam se nakon smrti uzmu organi za transplantaciju.

Ovome se nada dr Milenko Stojković, direktor Klinike za očne bolesti u KCS i član Komisije za transplantaciju tkiva i ćelija, koju je, zajedno s Komisijom za transplantaciju organa, formirala Vlada Srbije.

- Radimo na predlogu novog zakona koji podrazumeva prelazak na pretpostavljenu saglasnost donorstva. Sve zemlje koje imaju ovaj princip imaju dovoljno tkiva za transplantaciju, a mi imamo možda i najmanje donora u Evropi - objašnjava dr Stojković za „Blic“.

Foto: O. Bunić / RAS Srbija Dr Milenko Stojković

Po aktuelnom Zakonu o transplantaciji, čak i kada osoba za života ima donorsku karticu, ako članovi porodice nakon njene smrti odbiju da potpišu saglasnost da se uzmu organi, lekari to moraju da prihvate.

- Tako se ionako minoran broj od 130.000 ljudi s donorskom karticom na kraju svede na 30.000, a Srbija bi trebalo da ima više od dva miliona stanovnika koji su spremni da budu donori - kaže Stojković.

Foto: G. Srdanov / RAS Srbija

Pretpostavljena saglasnost znači da smo svi saglasni da budemo donori organa, ali...

- Onaj ko ne želi da donira organe nakon smrti moraće da se prijavi u opštinu ili u sud i da potpiše formular. Postojaće baza podataka u MUP-u u kojoj će uz svačije ime stajati podatak da li je odbio da bude donor. Lekari će, pre nego što uzmu organe, proveriti da li je ta osoba potpisala formular - objašnjava Stojković.

Foto: Emil Čonkić / RAS Srbija Saša Janković, zaštitnik građana

Ipak, i u slučaju saglasnosti, ako član porodice nije saglasan s transplantacijom organa, postojaće procedura da to bude stopirano.

Prema rečima ombudsmana Saše Jankovića već sad treba iznositi sve argumente za i protiv ove ideje o transplantacijama i naznačiti koji su rizici novog zakona, ali pritom, mora se imati u vidu i da će mnogi građani imati strahove.